ፕሬዚደንት ማዱሮ ብምኒስተር ምክልኻል ቭላድሚር ፓድሪኖ ሎፔዝን ካልኦት ኣዘዝቲ ሰራዊትን ተዓጂቡ ኣብ ዝሃቦ መግለጺ፡ ክሳብ ዝኾነ ዝኸውን እቲ ምስ ብራዚል ዘሎ ዶባ ካብ ሎሚ ምሸት ጀሚሩ ``ጨሪሱ`` ክዕጾ ምስ ኮሎምቢያ ዘሎና ዶብ`ውን ምሉእ ብምሉእ ንምዕጻው ነቲ ኩነታት ኣግምግሞ ኣለኹ ኢሉ። እዚ ናይ መግቢ ሓገዝ ጉዳይ፡ ኣሜሪካ ትመርሖ ኮይኑ ነቲ ዝመርሖ መንግስቱ ካብ ስልጣኑ ንምእላይን ናይ ቬኔዙዌላ ዕቑር ነዳዲ ንምግባትን ዝዓለመ ፈተነ ኢዩ ኢሉ። ፕሬዚደንት የማናዊ መንግስቲ ብራዚል፡ ጀይር ቦልሶናሮ ሓደ ካብቶም ንክዋን ጓይዶ ከም ሕጋዊ መራሒ ቬኔዙላ ዝፈለጡ መራሒ ኢዩ። ኣፈኛ ፕሬዚደንት ብራዚል፡ ጄነራል ሬጎ ባሮስ ብሰሉስ ኣብ ዝሃቦ መግለጺ፡ ሃገሩ ምስ ኣሜሪካ ብምትሕብባር መግብን ኣፋውስን ኣብታ ኣብ ዶብ እትርከብ ከተማ ፓካሪማ ብምብጻሕ ``ናይቲ ግዝያዊ ፕሬዚደንት ኩዋን ጓይዶ ዘወርቲ ዓበይቲ መካይን ቬኔዙዌላ ክርከብዎ ኢዮም`` ኢሉ። ``ኣብዚ ንመንግስቲ ጓይዶን ህዝቢ ቬኔዙዌላን ንምሕጋዝ ዝካየድ ዘሎ ኣገዳስን ኣህጉራውን ተበግሶ: ብራዚል ከም ሃገር ትሳተፍ ኣላ`` ኢሉ እቲ ኣፈኛ። ኣስታት 600,000 ወለንተኛታት ነቲ ሓገዝ ንምብጽጻሕ ክሕግዙ ፈቓደኛታት ከምዝኾኑ ብኽታሞም ኣረጋጊጾም ኣለው ኢሊ ኩዋን ጓይዶ። ቬኔዙላ ኣቐድም ኣቢላ ናይ ባሕርን ኣየርን ዶባታ ምስታ ናይ ኣሜሪካ ሓገዝ ክትቅበል ዝመደበት ቺሮሳው፡ ኣብ ጥቓ ቬኔዙላ እትርከብ ሆላንዳዊት ደሴት፡ ዓጽያ ኢያ። እቲ ቃፍላይ ናበይ`ዩ ክኸይድ?
